Tarttuvat taudit ja raskaana oleva työntekijä

Nykysuositusten mukaan raskaana oleva työntekijä voi osallistua lähes kaikkien infektio­potilaiden hoitoon. Ne tarttuvat taudit, joiden hoitoon osallistumiseen on rajoituksia raskauden aikana, on merkitty punaisella.

Potilas hoidetaan tavanomaisten varotoimien mukaisesti, mikäli yksittäisen taudin kohdalla ei ole erikseen mainittu varotoimien tarvetta (kosketus, pisara, ilma).

**Enterovirusinfektiot:** raskaana olevat työntekijät voivat hoitaa

* Leviää pisaratartuntana ja ulosteen välityksellä.
* Lapsilla ja synnytysvuodeosastolla kosketusvarotoimet.

**Hepatiitti A:** raskaana olevat työntekijät voivat hoitaa

* Leviää ulosteen välityksellä; yleensä tauti saadaan ulkomailta kontaminoituneesta ruoasta tai vedestä.
* Hepatiitti A -potilas hoidetaan tavanomaisten varotoimien mukaan (inkontinentti, vaippaikäinen tai runsaasti ripuloiva kosketusvarotoimin).

**Hepatiitti B:** raskaana olevat työntekijät (rokotettu tai rokottamaton) voivat hoitaa

* Leviää veren välityksellä (iv-huumeet, testaamattomat verituotteet) ja sukupuoliteitse.
* Hepatiitti B -potilas hoidetaan tavanomaisten varotoimien mukaan.
* Verialtistustilanteessa hepatiitti B-rokotuksen voi antaa myös raskaana olevalle.

**Hepatiitti C:** raskaana olevat työntekijät voivat hoitaa

* Leviää veren välityksellä (iv-huumeet, testaamattomat verituotteet) ja sukupuoliteitse.
* Hepatiitti C -potilas hoidetaan tavanomaisten varotoimien mukaan.

**Hepatiitti E:** Raskauden aikaiseen infektioon liittyy suuri äitikuolleisuus, jonka vuoksi raskaana olevat työntekijät eivät osallistu näiden potilaiden hoitoon

* Leviää ulosteen välityksellä kontaminoituneista elintarvikkeista, E-hepatiittipotilaan ulosteesta (ja verituotteista).
* Hepatiitti E -potilas hoidetaan tavanomaisten varotoimien mukaan (inkontinentti, vaippaikäinen tai runsaasti ripuloiva kosketusvarotoimin).

**Herpes simplex -virus (HSV) 1 ja HSV 2:** raskaana olevat työntekijät voivat hoitaa

* Leviää kosketustartuntana, yleensä tartunta saadaan jo lapsena.
* Potilaat hoidetaan tavanomaisten varotoimien mukaan (yleistynyt herpes kosketusvarotoimin).

**HIV:** raskaana olevat työntekijät voivat hoitaa

* Leviää veritartuntana ja sukupuoliteitse.
* HIV-potilas hoidetaan tavanomaisten varotoimien mukaan.

**Influenssa:** raskaana olevat työntekijät voivat hoitaa

* Leviää pisara- ja kosketustartuntana.
* Potilas hoidetaan pisara- ja kosketusvarotoimin viruslääkityksen ajan.

**Koronavirus COVID-19:** raskaana olevat työntekijät voivat hoitaa

* Leviää pisara- ja kosketustartuntana.
* Potilas hoidetaan pisara- ja kosketusvarotoimin.

**Listeria:** raskaana olevat työntekijät voivat hoitaa

* Tartunta saadaan elintarvikkeista.
* Potilas hoidetaan tavanomaisten varotoimien mukaan.

**Meningiitti:** raskaana olevat työntekijät voivat hoitaa

* Meningiitin taudinaiheuttajat leviävät yleensä pisaratartuntana.
* Meningokokkipotilas (tiedetty tai epäilty) hoidetaan pisaravarotoimien mukaan 24 tuntia tehokkaan mikrobilääkehoidon alusta.
	+ Antibioottiprofylaksia: jos työntekijä on altistunut merkittävästi meningokokki­meningiitti potilaan hengitystie-eritteille ennen kuin tehoava hoito mennyt 24 h ajan: raskaana oleville keftriaksoni 250 mg x1 im.
* Muut meningiittipotilaat (bakteeri, virus, sieni) hoidetaan tavanomaisten varotoimien mukaan.

**Moniresistentit mikrobit (MRSA, VRE, ESBL, CPE):** raskaana olevat työntekijät voivat hoitaa

* Tartunta kosketustartuntana.
* Potilaat hoidetaan kosketusvarotoimin.

**Parvovirus P19:** raskaana olevat työntekijät eivät hoida potilasta, jolla on parvovirusinfektio

* Tartunta pisaratartuntana.
* Yleensä tartunta ei ole terveydenhoitoalkuinen.
* Potilas hoidetaan pisaravarotoimien mukaan.

**Sikotauti:** Jos työntekijä on ennen raskautta sairastanut varmennetun sikotaudin tai hän on saanut MPR-rokotteen, hän voi hoitaa sikotautipotilaita.

* Tartunta pisaratartuntana tai kosketustartuntana syljestä.
* Sikotautipotilas hoidetaan pisara- ja kosketusvarotoimin 1 vko parotiittioireen alkamisesta.
* Työntekijälle ei voi antaa MPR-rokotetta raskauden aikana.

***Streptococcus pyogenes*** (betahemolyyttinen streptokokki): raskaana olevat työntekijät voivat hoitaa

* Tartunta pisara- ja kosketustartuntana.

**Suolistoinfektiot:** raskaana olevat työntekijät voivat hoitaa

* Tartunta kosketustartuntana (käsi-suu) ulosteen välityksellä.
* Potilaat hoidetaan kosketusvarotoimin, kunnes on 2 oireetonta vuorokautta.

**Syfilis (kuppa):** raskaana olevat työntekijät voivat hoitaa

**Sytomegalovirus (CMV):** raskaana olevat työntekijät voivat hoitaa

* Tartunta saadaan yleensä **kosketuksesta eritteisiin** (genitaalieritteet, virtsa, sylki, kyyneleet) tai läheisestä kontaktista CMV-infektiota sairastavaan pieneen lapseen (eritekontakti).
* Terveydenhoitohenkilöstöllä riski tartuntaan ei ole kohonnut.
* Potilaat hoidetaan tavanomaisten varotoimien mukaan.

**Toxoplasma:** raskaana olevat työntekijät voivat hoitaa

* Tartunta saadaan yleensä kissojen ulosteesta (esim. hiekkalaatikot), kissojen käsittelystä tai riittämättömästi kypsennetystä lihasta.
* Toksoplasmoosipotilas ei tartuta, potilaat hoidetaan tavanomaisin varotoimin.

**Tuberkuloosi:** raskaana olevat työntekijät voivat hoitaa

* Tartuntareitti: ilmatartunta.
* Keuhkotbc-epäilyn yhteydessä potilas hoidetaan ilmaeristyksessä, kunnes varmistuu, ettei potilas ole värjäyspositiivinen.
* Värjäyspositiivinen potilas hoidetaan ilmaeristyksessä, kunnes värjäystulos muuttuu hoidon aikana negatiiviseksi.

**Tuhkarokko (morbilli):** Jos työntekijä on ennen raskautta sairastanut tuhkarokon tai hän on saanut rokotteen, hän voi hoitaa tuhkarokkopotilaita

* Tartunta pisara-, kosketus- ja ilmatartuntana.
* Tuhkarokkopotilaat hoidetaan ilma- ja kosketusvarotoimien mukaan.
* Altistustilanteessa selvitetään immuniteetti (tarvittaessa otetaan vasta-aineet). Mikäli työntekijä on seronegatiivinen, suositellaan immunoglobuliiniprofylaksiaa.Altistunut on pois työstä päivät 5- (ensimmäisestä altistuksesta) 21 (viimeisestä altistuksesta).
* Työntekijälle ei voi antaa MPR-rokotetta raskauden aikana.

**Vesirokko:** Jos työntekijä on ennen raskautta sairastanut vesirokon tai hän on saanut rokotteen, hän voi hoitaa vesirokkopotilaita. Seronegatiivisten työntekijöiden ei tule osallistua vesirokkopotilaiden hoitoon eikä käydä potilaiden huoneissa.

* Tartuntareitti: kosketus-, pisara- ja ilmatartunta.
* Vesirokkopotilas hoidetaan osastolla ilma- ja kosketusvarotoimin, kunnes rakkulat ovat kuivuneet.
* Altistustilanteessa selvitetään immuniteetti (tarvittaessa otetaan vasta-aineet). Mikäli työntekijä on seronegatiivinen, estohoitona annetaan asikloviiria ja harkinnan mukaan raskauden ensimmäisen kolmanneksen aikana vesirokkoimmunoglobuliinia 96 t sisällä altistuksesta. Altistunut on poissa töistä päivät 1–(ensimmäisestä altistustilanteesta) 21 (viimeisestä altistuksesta).
* Vesirokkorokotetta ei tule antaa raskauden aikana.

**Vihurirokko** (rubella): jos työntekijä on ennen raskautta sairastanut vihurirokon tai hän on saanut rokotteen, hän voi hoitaa vihurirokkopotilaita.

* Tartuntareitti: pisaratartunta (inkubaatioaika 12–23 vrk tartunnasta).
* Vihurirokkopotilas hoidetaan pisaravarotoimien mukaan.
* Altistustilanteessa selvitetään immuniteetti (tarvittaessa otetaan vasta-aineet). Mikäli työntekijä on seronegatiivinen, hän on poissa työstä päivät 5- (ensimmäisestä altistuksesta) 21 (viimeisestä altistuksesta).
* Työntekijälle ei voi antaa MPR-rokotetta raskauden aikana.

**Zikavirus:** raskaana olevat työntekijät voivat hoitaa normaalisti

* Zikavirus on ensisijaisesti hyttysten välityksellä tarttuva sairaus.
* Potilaat hoidetaan tavanomaisin varotoimin.